ZAPISNIK

19. sjednice Vijeća Mjesnog odbora Kupinečki Kraljevec I.,
održane 24.  studenoga 2022. (četvrtak),

 s početkom u 20,00 sati
Nazočni članovi Vijeća: Žarko Vučak, Ivana Pogačić, Stjepan Barić, Lucija Josipović i Darko Pereković
Zapisnik vodi: Lidija Špišić, stručni referent za rad tijela mjesne samouprave
Predsjedava Žarko Vučak, predsjednik Vijeća.
         Predsjednik Vijeća, pozdravlja nazočne, konstatira da sjednici nazoče svi članovi Vijeća, što znači da Vijeće može pravovaljano odlučivati te otvara 19. sjednicu Vijeća. 
      Predlaže da Vijeće započne s radom te da se prije usvajanja dnevnog reda usvoji zapisnik sa 17. sjednice. Bez rasprave, jednoglasno (5 “za”), Vijeće prihvaća tekst zapisnika 17. sjednice.      
      Na glasovanje daje zapisnik 18. sjednice. Bez rasprave, jednoglasno (5 “za”), Vijeće prihvaća tekst zapisnika 18. sjednice.
Budući da nema prijedloga za izmjenu i dopunu, Predsjednik Vijeća daje prijedlog dnevnog reda na glasovanje. 
      Vijeće je jednoglasno (5 ”za”) usvojilo slijedeći
dnevni red:
1. Prijedlog plana malih komunalnih akcija Mjesnog odbora Kupinečki Kraljevec I. u 2023.

2. Realizacija Plana komunalnih aktivnosti Gradske četvrti Brezovica u 2022.   

3. Obavijesti, pitanja i prijedlozi

· Zaključak o utvrđivanju prijedloga prioriteta za Plan komunalnih aktivnosti Gradske četvrti Brezovica u 2023.

· Tratinarski put – prijedlog za  jednosmjernu regulaciju prometa
Ad 1)  Prijedlog plana malih komunalnih akcija Mjesnog odbora Kupinečki Kraljevec I. u 2023.
           Predsjednik Vijeća, Žarko Vučak konstatira da su članove Vijeća primili Prijedlog plana u pisanom obliku. Prijedlog je izradio Gradski ured za mjesnu samoupravu, civilnu zaštitu i sigurnost te otvara raspravu.
Članica Vijeća, Lucija Josipović pita ima li Vijeće uvid u specifikaciju troškova Plana malih komunalnih akcija, odn. u račune za usluge Zagrebačkih cesta i Zrinjevca koji se podmiruju s pozicija navedenog Plana.
Predsjednik Vijeća, Žarko Vučak odgovara da vijeća mjesnih odbora  nemaju uvid u specifikaciju utroška sredstava održavanja javnih zelenih površina, javnoprometnih površina i nerazvrstanih cesta, samo dobiva tjedne operativne planove na kontrolu.
Nakon kraće rasprave, tijekom koje su članovi Vijeća izrazili nezadovoljstvo budući da Vijeće nema uvid u specifikaciju troškova Plana, predsjednik Vijeća, Žarko Vučak daje Prijedlog zaključka na glasovanje. 
Vijeće je jednoglasno (5 “za”) donijelo:
Plan malih komunalnih akcija

Mjesnog odbora Kupinečki Kraljevec I u 2023.


1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Kupinečki Kraljevec I. (u daljnjem tekstu: Mjesni odbor), a kojima se osigurava obavljanje komunalnih djelatnosti:


- održavanja javnih zelenih površina i


- redovitog održavanja nerazvrstanih cesta.


2. Planirana sredstva za financiranje ovog plana u iznosu od ukupno 158.430,00 eura raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava

	2.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	59.680,00

	2.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	98.750,00

	Ukupno
	158.430,00



3. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.


Ovaj plan odnosi se na poslove održavanja 9.631 m² uređenih javnih zelenih površina na području Mjesnog odbora.


4. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:


4.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.


4.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).


4.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.


Ovaj plan odnosi se na poslove redovnog održavanja 89.515 m² nerazvrstanih cesta na području Mjesnog odbora.


Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:


- 70 % ili 69.125,00 eura za asfalterski program i


- 30 % ili 29.625,00 eura za ostale poslove redovnog održavanja.


5. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.


6. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.


7. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2023. i ovim planom, a prema načelima štednje i racionalnog korištenja sredstava.


8. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Brezovica u 2023.

Ad 2) Realizacija Plana komunalnih aktivnosti Gradske četvrti Brezovica u 2022.   

Predsjednik, Žarko Vučak informira članove Vijeća o realizaciji akcija Plana komunalnih aktivnosti Gradske četvrti Brezovica u 2022., dijela koji se odnosi na područje MO Kupinečki Kraljevec I. te napominje da realizacija Plana komunalnih aktivnosti nažalost, nije u nadležnosti Vijeća Mjesnog odbora te da ima vrlo mali utjecaj na realizaciju. Natječaj za proširenje ulice Starjak je gotov te je narudžbenica izdana firmi FIMAK d.o.o. U razgovoru s predsjednikom Vijeća Gradske četvrti Brezovica, vezano uz realizaciju navedene akcije upozorio ga je na moguće posljedice njegove namjere da traži da  Gradski ured povuče narudžbenicu obzirom na navodno loše izvođenje radova na području Gradske četvrti Brezovica od strane odabranog izvođača radova.
Ad 3) Obavijesti, pitanja i prijedlozi
· Zaključak o utvrđivanju prijedloga prioriteta za Plan komunalnih aktivnosti Gradske četvrti Brezovica u 2023.
Stjepan Barić traži da se u Plan uvrsti gradnja nadstrešnice na autobusnom stajalištu kod raskrižja ulica Kraljevečki brijegi i Starjak.

Predsjednik Vijeća, Žarko Vučak napominje da treba utvrditi ima li uvjeta te ukoliko bi se ulazilo u privatne parcele, treba prikupiti suglasnosti vlasnika.
· Tratinarski put – prijedlog za  jednosmjernu regulaciju prometa
Konstatira se da su članovi Vijeća upoznati sa aktivnostima što ih je u vezi ovog predmeta poduzimalo Vijeće Mjesnog odbora i Vijeće Gradske četvrti u prethodnom mandatnom razdoblju te je dogovoreno, obzirom na protek vremena da se obnove suglasnosti, uz napomenu člana Vijeća, Stjepana Barića da bi sa navedenim prijedlogom  trebalo upoznati dio stanovnika  ulice Starjak koji također prometuju ulicom Tratinarski put.
 Lucija Josipović traži da se provjeri je li izgradnja nogostupa u ulici Mrakov breg uvrštena u Program gradnje.
Ivana Pogačić i Darko Pereković predlažu da se pokrenu aktivnosti za rušenje stare derutne zgrade u kojoj je bila trgovina.

Predsjednik Vijeća, Žarko Vučak navodi da kad pripreme Prijedlog zaključka za jednu od idućih sjednica.
Vezano uz iscrtavanje razdjelne crte i problematiku vertikalne prometne signalizacije u ulici Lešćina, Ivana Pogačić iznosi mišljenje da bi požurnicu trebalo  dostaviti i Gradonačelniku. 
Nadalje, upoznaje članove Vijeća da u ulici Kraljevečki brijegi III.odvojak prilikom izgradnje kanalizacije i izvedbe priključaka nisu postavljeni odgovarajući poklopci na šahtove te se stanari žale na smrad. Također iznosi potrebu rješavanja problematike oborinske odvodnje Kraljevečki brijegi kod kbr. 40 budući  da prilikom svakih većih oborina voda digne poklopac šahta. 
Žarko Vučak navodi da će vezano uz problematiku odvodnje u ulici Kraljevečki brijegi III odvojak napisati dopis – reklamaciju na radove tvrtke Palir d.o.o.
Ivana Pogačić pita što je sa sanacijom Kraljevečki brijegi III odvojak.
Žarko Vučak predlaže da fotografira kolnik te će poslati dopis prema Vijeću.
Ivana Pogačić iznosi potrebu gradnje javne rasvjete u ulici Banovke.
Žarko Vučak navodi da će za iduću sjednicu pripremiti Prijedlog zaključka o potrebi gradnje javne rasvjete u ulicama Ograja, Banovke i dijelu Breberničke ceste.
           Dovršeno u 21,35 sati.
         Zapisnik izradila:

            Lidija Špišić
     KLASA: 024-08/22-003/2385
     URBROJ: 251-13-11-8/005-22-2
     Kupinečki Kraljevec, 24. studenoga 2022. 
                                                                                                       Predsjednik 
                                                                                              Vijeća Mjesnog odbora
                                                                                               Kupinečki Kraljevec I.
                                                                                                      Žarko Vučak
